laion/Wikipedia-Exotic huggingface dataset:
רי רוזנפלד

רִי (רִבקַה אֵלזָה) רוֹזנפלד (נולדה ב-25 בספטמבר 1967; שמה מופיע גם כ"רי רוזנפלד (קומר)") היא שחקנית, תסריטאית ויזמית ישראלית. רי רוזנפלד נולדה בשדרות לילה רוז בפריז ועלתה לארץ בשנת 1969. גדלה במשפחה אורתודוקסית אדוקה והעבירה את ילדותה בין רמת גן לבית אל עקב גירושי הוריה. בגיל 14, יצאה בשאלה ועברה ללמוד בבית הספר תלמה ילין במגמת אמנות. בגיל שמונה עשרה, עברה להתגורר בתל אביב. בשנת 1986, התגייסה לצה"ל ואת שירותה החלה בגלי צה"ל כתחקירנית בתוכנית "שישים שניות" עם אהוד גרף. לאחר מכן, שירתה במדור אמצעי המחשה וברבנות הראשית. ב-1985, לפני הגיוס לצה"ל, שיחקה רוזנפלד בתפקיד ראשי בסרטו של יוחנן וולר "כל אהבותי, כאהובתו המיתולוגית של דניאל, אותו גילם אלון אבוטבול. ב-1986 יצא לאקרנים הסרט "נאדיה", המבוסס על ספרה של גלילה רון פדר, בבימוי של אמנון רובינשטיין. רוזנפלד שיחקה בסרט את תמי, חברתה לחדר של נאדיה. בשנת 1988, במהלך שירותה בצה"ל שיחקה בסרט "מלך הסלים" בתפקיד ורד, העיתונאית החוקרת, לצד דובי גל (שגם ביים את הסרט). ב-1990 שיחקה בסרטו של הבמאי הצרפתי קלוד ללוש "La Belle Histories", בתפקיד אפרת הצנחנית. רי רוזנפלד שיחקה במספר דרמות טלוויזיוניות ובהן "משחקים בחורף" (1988) המבוססת על אסופת הסיפורים "שקיעה כפרית" של הסופר יצחק בן-נר. הסרט מגולל את אהבתה האסורה של נערה בתקופת המנדט הבריטי. הסרט שודר בערוץ הראשון. בשנת 1994, שיחקה בדרמת הטלוויזיה "אור אחר" של אלון ארניה בתפקיד הראשי לצד שרון אלכסנדר כמפיקה תל אביבית הסוחפת את בן זוגה החוזר בשאלה אל אורח החיים התל אביבי התוסס. בשנת 2015, שיחקה בסדרת הטלוויזיה "לכודים בתוך הרשת" פסיכולוגית המתמחה בטיפול משפחתי. הסדרה שודרה בערוץ הראשון. במהלך השנים, שיחקה רי רוזנפלד במגוון פרסומות וקליפים ידועים. בין השאר, כזהבה בתשדיר השירות הידוע של מועצת הפירות לקיווי בהשראת זהבה ושלושת הדובים, פרסומות למשביר לצרכן ולגולף, אפרופו, קוקה קולה, עוף טוב, דאב ובנק הפועלים. כמו כן, שיחקה בקליפ לשירה של להקת "אבטיפוס": "תשאירי לי מקום לחבק אותך בחלום" לצד איל שכטר וכמו כן בקליפ לשירו של שי זורניצר, "צולל בך". בשנת 2002 ביימה את הסרט הדוקומנטרי "כלבלב לי" ששודר בערוץ 2. ב-2014 שימשה כתחקירנית ועורכת תוכן ודיאלוגים בסדרה "לכודים בתוך הרשת" עם עמיר מאורי. רוזנפלד הייתה נשואה לשדרן והקריין גיל קומר. לזוג נולדה בת. ב-2011 חלתה רי רוזנפלד בסרטן ולאחר שהחלימה, הקימה מספר מיזמים וסדנאות לרווחת מטופלים חולי סרטן. רי רוזנפלד, במיזם "אישים" לתיעוד היצירה הישראלית רי רוזנפלד, במסד הנתונים הקולנועיים IMDb (באנגלית)
מיכאל פלדמן

מיכאל פלדמן (1926 – 25 במרץ 2005) היה פרופסור לביולוגיה של התא במכון ויצמן למדע. מיכאל פלדמן נולד בשנת 1926 בתל אביב. במלחמת העצמאות שירת כחוקר בחיל המדע. בשנת 1949 קיבל תואר שני מהאוניברסיטה העברית בירושלים, ובשנת 1952 קיבל בה תואר דוקטור, על עבודה שכותרתה "ההתפתחות האונטוגנית של הכונדרוקרניום : אוסטאוקרניום ושרירים קרניאליים ב-Pelobates syriacus". בשנים 1952–1955 התמחה בפוסט דוקטורט במיקרוביולוגיה אצל פרופ' וודינגטון (אנ') באוניברסיטת אדינבורו בסקוטלנד. בשנת 1955 הצטרף לסגל מכון ויצמן למדע. בשנת 1961 מונה לפרופסור חבר במחלקה לביולוגיה של התא, שאותה ייסד, ועמד בראשה עד 1992. בשנת 1963 מונה ליושב ראש המועצה המדעית של המכון. בשנים 1966–1971 היה דיקן מדרשת פיינברג, ו בשנים 1983–1985 היה דיקן הפקולטה לביולוגיה. כיהן כפרופסור אורח באוניברסיטת קליפורניה בברקלי, באוניברסיטת סטנפורד, ב-מכונים הלאומיים לבריאות, במכון סלואן קטרינג לחקר הסרטן (אנ') ועוד. מחקרו עסק באימונולוגיה, ובפרט בקשר שבין המערכת החיסונית למחלת הסרטן. בשנים 1972–1976 היה נשיא העמותה הישראלית לאימונולוגיה. בשנת 1977 נבחר לחבר האקדמיה הלאומית הישראלית למדעים. ייסד בה את הוועדה המייעצת לחקר גנום האדם ואת הוועדה לנושא ההבטים המשפטיים והחברתיים בפרויקט גנום האדם (לימים ועדת הביואתיקה). היה חבר המועצה להשכלה גבוהה. נמנה עם מייסדי הטלוויזיה החינוכית והנחה בה את הוראת מדעי החיים. נמנה עם מייסדי האוניברסיטה הפתוחה והיה חבר בוועד הפועל שלה. היה העורך הראשי של כרך "מילואים ג'" של האנציקלופדיה העברית ועורך "לקסיקון אנציקלופדי חדש". נבחר לחבר האקדמיה האמריקאית לאמנויות ולמדעים. 1984: פרס גריפואל (אנ') של האיגוד הצרפתי לחקר הסרטן. 1986: פרס רוטשילד. 1988: דוקטור לשם כבוד מאוניברסיטת בן-גוריון בנגב. מיכאל פלדמן באתר האקדמיה הלאומית הישראלית למדעים תמרה טראובמן, מת הפרופ' מיכאל פלדמן, מחלוצי חקר הסרטן בישראל, באתר הארץ, 27 במרץ 2005 רמי רוטהולץ, קודם לא ידענו מה משתנה בתא הנורמלי, חדשות, 11 באוקטובר 1989 רשימת מוסמכי האוניברסיטה, הארץ, 22 בדצמבר 1952 נבחרו יושב־ראש וסגן יושב־ראש המועצה המדעית של מכון ויצמן, חרות, 24 ביולי 1963 Prof. Michael Feldman, באתר של מדרשת פיינברג פרופ' מיכאל פלדמן דיקן הפקולטה לביולוגיה, מעריב, 9 בינואר 1983 פרופ' מיכאל פלדמן, באתר האקדמיה הלאומית הישראלית למדעים Victor K. McElheny, Fundamental Biology at the Weizmann Institute, Science, Vol. 148, No. 3670 (April 30, 1965), pp. 614-618, in JSTOR Israel Immunological Society - About Weizmann Institute Professor and Documentary Film Win Awards - Jewish Telegraphic Agency, Jewish Telegraphic Agency, ‏August 10, 1984
הבחירות ללוק סבהה (2019)

הבחירות ללוק סבהה ב-2019 התקיימו בשבע פעימות מ-7 באפריל ועד ל-12 במאי, ונקבעו בהם הרכב הלוק סבהה השבעה עשר. הבחירות, בהם היו 912 מיליון בעלי זכות הצבעה, היו הבחירות הגדולות בעולם, ובסך הכל התמודדו בהן 8,251 מועמדים על 543 מושבים בלוק סבהה. בבחירות נצחה מפלגת העם ההודית, שזכתה ב-303 מושבים ובכ-37% מקולות המצביעים. יחד עם שאר חברות הברית הדמוקרטית הלאומית, קואליציית מפלגות שבהנהגתה, זכו ב-353 מושבים ו-45% מהקולות. עבור הקונגרס הלאומי ההודי, היו בחירות אלו שיפור קל לעומת הבחירות הקודמות, בהם קיבלה המפלגה את התוצאה הגרועה ביותר מאז הקמתה, והיא זכתה בכ-19.5% מקולות המצביעים שהעניקו לה 52 מושבים. החזית הפרוגרסיבית הלאומית, קואליציית המפלגות בהנהגתה, זכתה ב-91 מושבים בסך הכל. מפלגות נוספות זכו ב-98 מושבים הנותרים. עקב הדרישה ל-55 מושבים עבור מעמד רשמי של יו"ר אופוזיציה, לא כיהן יו"ר אופוזיציה לאחר הבחירות. במקביל לבחירות ללוק סבהה נערכו בחירות לאספות המחוקקות של אנדרה פרדש, ארונאצ'ל פרדש, אודישה וסיקים. הבחירות ללוק סבהה נערכות אחת לחמש שנים, אלא אם כן הלוק סבהה מפוזר קודם לכן. הבחירות הקודמות לוק סבהה התקיימו במאי עד אפריל 2014, וכהונתה עמדה לתום. ההצבעה נוהלה על ידי ועדת הבחירות של הודו, ובעקבות היקפה הגדול נוהלה בשבעה פעימות. בבחירות הקודמות ניצחה מפלגת העם ההודית בראשות נרנדרה מודי ברוב גדול. בבחירות אלו התמודד מודי בשנית כמועמד המפלגה לראשות הממשלה. בבחירות השתתפו מעל 650 מפלגות, מרביתן מפלגות אזוריות ומקומיות שהתמודדו במחוזות בחירה בודדים. מועמדי מפלגת העם ההודית התמודדו על 437 מושבים, בעוד מועמדים הקונגרס התמודדו ב-421 מושבים. מפלגות נוספות שהתמודדו בקנה מידה נרחב: בהוג'אן סמג' (383), שיוו סנה (98), המפלגה הקומוניסטית של הודו (מרקסיסטית) (69), טרינמול קונגרס (62), המפלגה הקומוניסטית של הודו ומפלגת סמג'וואדי (49) ואאם אדמי (35). במקביל לבחירות הארציות, התקיימו בחירות לאספות המחוקקות המדינתיות באודישה, סיקים, אנדרה פרדש וארונאצ'ל פרדש. בעקבות תוצאות הבחירות הושבע נרנדרה מודי בשנית לראש ממשלת הודו ב-30 במאי. בעקבות התבוסה התפטר רהול גנדי מנשיאות הקונגרס. מדיה וקבצים בנושא הבחירות ללוק סבהה בוויקישיתוף BJP contesting on 437 lok sabha seats first time more than congress Lok Sabha Election 2019: All Dates, full schedule,-constituency-wise details, all you need to know, indiatoday, ‏12 במרץ 2019 India Today Web Desk, Narendra Modi takes oath, becomes PM Narendra Modi again, India Today, ‏30 במאי 2019 India Today Web Desk, Rahul Gandhi resigns as Congress chief, BJP comes out to support decision, India Today, ‏3 ביולי 2019
ריד'לן

ריד'לין (בוולשית: Rhuddlan) היא עיירה וקהילה בצפון מחוז דנבישייר שבצפון-מזרח ויילס. לאורך השנים הייתה ריד'לן מוקד כוח חשוב על הגבול הצפוני בין ויילס לאנגליה, היא כוללת במרכזה טירה מבוצרת שחלשה על האזור, והייתה גם המקום בו נחתם חוק ריד'לן שסיפח את נסיכות ויילס לממלכת אנגליה. העיירה ריד'לן נוסדה בשנת 921 על ידי אדוארד הזקן כאשר במרכזה טירת ריד'לן, היא ישבה בנקודה אסטרטגית חשובה ששלטה בקצה הצפוני של הגבול בין ממלכת וסקס האנגלו-סקסונית וממלכת גוויניד' הוולשית. הטירה והאזור סביבה נקראו תחילה בשם האנגלו-סקסוני קלדאמת'ה (Cledematha) שמשמעו שפך נהר הקלוויד, במשך השנים האזור הועבר מספר פעמים בין הוולשים לאנגלים וקיבל את השם הוולשי ריד'לן שמשמעו גדת הנהר האדומה. במהלך המאה ה-11 הייתה ריד'לן ביידי ממלכת גוויניד' ואף שימשה כבירה וכס המלכות של גריפיד' אפ ל'ואלין שמלך בשנים 1055–1063. כחלק מהפלישה הנורמנית לבריטניה, ריד'לן נכבשה ב-1083 ואף הוזכרה בספר יום הדין כעיירה קטנה במחוז צ'שייר. ריד'לן נותרה בידי האנגלים כחלק מאדמות רוזנות צ'סטר, ב-1157 הביצורים והטירה שופצו באופן ניכר אל מול האיום הצבאי של ממלכת גוויניד', ולמרות זאת ב-1167 אווין גוויניד' כבש את ריד'לן מידי האנגלים ואף הקים בה מטבעה מלכותית שהטביעה את המטבעות הוולשיות הראשונות מאז שלטונו של הוול ד'ה. לאחר מספר שנים נפלה שוב לידי האנגלים, עד שבשנת 1220, כבש אותה נכדו של אווין, מלך גוויניד' ונסיך ויילס הראשון ל'ואלין הגדול. בשנים 1282–1283, נבשה ויילס בידי צבאותיו של אדוארד הראשון, מלך אנגליה, וריד'לן הפכה למרכז שלטוני אנגלי חשוב. בתקופה זו נבנתה הטירה הנוכחית בעיירה והוקמו בה מוסדות אדמיניסטרטיביים, כולל מבנה פרלמנט ששימש את המלך אדוארד ובו נחתם לבסוף חוק ריד'לן (הקרוי על שם העיירה) שסיפח באופן רשמי את אדמות ויילס לאנגליה והביא לסיום נסיכות ויילס. בשנת 1858 נחנכה תחנת הרכבת ריד'לן על מסילת הרכבת עמק קלוויד, קו שחיבר את עיירת החוף ריל מצפון לריד'לן, לאורך העמק דרומה לעיירה דנבי. תחנת הרכבת בריל שירתה גם את קו הרכבת צ'סטר - הוליהד, ותחנת הרכבת בדנבי שירתה את קו דנבי - קורוון שהתחברה למסילת הרכבת לונדון וצפון מזרח. מסילת עמק קלוויד נסגרה לתנועת נוסעים ב-1955 ונסגרה סופית ב-1968, כך גם תחנת הרכבת בריד'לן. עם זאת, קו הרכבת צ'סטר - הוליהד המשיך לפעול (כיום הקו הראשי של צפון ויילס) ותחנת הרכבת ריל משרתת גם את תושבי ריד'לן הסמוכה. ריד'לן ממוקמת ב-3.5 קילומטרים צפונית לחיבור עם הכביש המהיר ה-A55 הנקרא גם כביש צפון ויילס המהיר, המחבר את צ'סטר להוליהד לאורך החוף הצפוני של ויילס. הריסות טירת ריד'לן בית בודריד'ן כנסיית סנט מרי בית הפרלמנט חוק ריד'לן טירת ריד'לן הספר הוולשי אתר העיירה תיאור העיירה משנת 1868, מתוך "The National Gazetteer of Great Britain and Ireland 1868". עמוד על העיירה באתר Visit Mid Wales.
סוף שושלת האן

סופה של שושלת האן היא תקופה בהיסטוריה הסינית שנמשכה משנת 189 עד 220 לספירה, אשר חופפת כמעט לחלוטין עם שלטונו הסוער של השליט האחרון של שושלת האן, הקיסר שיאן. בתקופה זו נקלעה התחוללה סערה מדינית נוכח פריצתו של מרד הטורבן הצהוב (184–205). במקביל, מוסדות האימפריית נהרסו על ידי דונג ג'ו ופוצלו למשטרים אזוריים שנשלטו על ידי מצביאים שונים, אשר חלקם היו אצילים ופקידי החצר האימפריאלית של שושלת האן. אחד מאותם מצביאים, צאו צאו, איחד בהדרגה את האימפריה, לכאורה תחת שלטונו של הקיסר שיאן; אולם בפועל הקיסר וחצרו נשלטו למעשה על ידי צאו צאו עצמו. מאמציו של צאו צאו לאחד מחדש את הארץ עלו בתוהו בקרב הצוקים האדומים ב-208/209 כאשר צבאותיו הובסו על ידי כוחות בעלות הברית של סאן צואן וליו ביי. שלטונה של שושלת האן הסתיים רשמית בשנת 220 כאשר בנו ויורשו של צאו צאו, צאו פי, הפעיל לחצים על הקיסר שיאן על מנת שזה יתפטר וצאו פי יחליף אותו כשליט. התקופה מנפילת שושלת האן בשנת 220 ועד לאיחודה מחדש של סין תחת שושלת ג'ין במאי 280 ידועה בתור עידן שלוש הממלכות.
פקסימתיה

פַּקְסִימַתיָה (ביוונית: παξιμάδια, מאוית גם paximadia), הוא לחם קשה ממוצא יווני, בדומה לצנים (ביסקוויט קשה ויבש או לחם שנאפה פעמיים), שמכינים מחיטה מלאה, חימצה או קמח שעורה. היא דומה מעט לביסקוטי או לסוג של ביסקוטי. פקסימתיה הוא מאכל נפוץ ביוון ומאפיות יווניות רבות מוכרות את הלחם הזה, המוגש לעיתים קרובות כאוכל לארוחת בוקר עם ריבה או גבינה. פקסימתיה נמכרת גם בחנויות מתמחות יווניות באזורים רבים גם מחוץ ליוון. השם פקסימתיה מגיע מהמונח היווני paximadion (ביוונית: παξιμάδιον), שמקורו בפקסמוס, סופר יווני מהמאה ה-1 שכתב, בין הרבה דברים, ספר בישול מקיף. המילה מופיעה לראשונה במתכון לביסקוויטים נגד שלשולים שחיבר הרופא היווני קלאודיוס גלנוס. פקסימתיה נצרכת באופן מסורתי על ידי חקלאים יוונים, וכן בזמנו על ידי הצבא הביזנטי וכמרים חסכנים. חקלאים יוונים היו אוכלים פקסימתיה בשדותיהם לאחר השרייתה במים ובשמן זית, מה שריכך אותה. לפעמים היא הייתה מלווה במאכלים כמו גבינה תוצרת בית וכמה זיתים, לעיתים קרובות כמאכל יחיד. פעם נהגו לאפות אותה בתנורים חיצוניים בערך כל עשרה עד חמישה עשר ימים, ולאחר מכן היו פורסים את הלחם לפרוסות עבותות ומכניסים חזרה לתנורים לייבוש לשימורה. פקסימתיה הייתה מזון בסיסי עבור תושבי כרתים. פקסימתיה מוכנה עם קמח חיטה מלאה, חומוס או שעורה. מרכיבים אחרים המשמשים להכנתה עשויים לכלול ביצים, שמן צמחי, קינמון, ציפורן וגרידת תפוז. בתקופות עכשוויות, פקסימתיה נאפית בדרך כלל במשך הלילה בתנורים כבויים של אופים, לפיהם הלחם נאפה מהחום שנותר. שיטה זו אופה את הלחם למצב יבש מבלי ליצור שבירות שעלולה לגרום להתפוררות לא רצויה. פקסימתיה נשברת לפעמים לחתיכות ומוגשת בסלטים לאחר הרטבה. פקסימתיה מהווה את הבסיס למזה דאקוס של כרתים. בכרתים, יש מגוון של פקסימתיה הנקראים Koulouri (סימיט), שהם בצורת טבעת, מוכנים מיובשים, מוגשים מטופטפים בשמן זית ובתוספת אורגנו ועגבנייה מגוררת. יש גם לחם או פקסימתיה שהוכן עם חימצה המכונה eptazymo או eftazymo. מטבח יווני רשימת לחמים רשימה של מזונות שנאפו פעמיים Kochilas, Stenos & Pittas 1999, pp. 15–16. Hoffman & Wise 2004, "Twice-Baked Toasts: Paximadia", pp. 128–129. Kremezi 1997, p. 209. Wisconsin Bed & Breakfast Association 2001, "Paximathia (Biscotti)", p. 125. Kochilas 1993, "Paximathia", p. 50. Dalby 1996, pp. 164–165: "Paxamus was a man of wide interests, according to a Byzantine lexicon: 'Paxamus, author. Cookery in alphabetical order. Boeotica in 2 books. The Twelvefold Art: this is about sexual postures. Dyeing, 2 [books]. Farming 2 [books]' (Suda, s.v.)...Paxamus is in a sense still remembered: a barley biscuit, first recorded in the second century and well known in Byzantine and modern Greece, is supposed to have taken its name paxamâs, paximádion from him." Dalby 1996, Endnote #48, p. 257: "The word first occurs in Galen, Handy Remedies 3 [14.537], a recipe for laxative biscuits..." Dalby 1996, p. 196: "The basic food of the Byzantine army was cereal, in several convenient forms. Of great importance was the barley biscuit that was possibly named after the late Hellenistic cook Paxamus (Chapter 7, p. 165). It was probably the food that the future Emperor Justin II, uncle of Justinian, carried in his knapsack, the food that kept him alive on his long walk from Illyria to Constantinople; it was certainly food for soldiers and for frugal priests as well." Quintner 2005.
ליטרטורסקיה מוסטקי

ליטרטורסקיה מוסטקי (ברוסית: Литераторские мостки) היא חלקה בבית הקברות וולקובסקויה (אנ') בסנקט פטרבורג, מוזיאון-נקרופוליס שקבורים בו סופרים, מוזיקאים, שחקנים, אדריכלים, מדענים ואישי ציבור רבים, רוסים וסובייטים. דמיטרי מנדלייב איוואן טורגנייב איוואן פבלוב אלכסנדר בלוק מיכאיל סלטיקוב-שצ'דרין גאורגי פלחנוב איוואן גונצ'רוב ויסאריון בלינסקי ורה זסוליץ' ניקולאי לסקוב ולדימיר בכטרב סמיון נדסון אברם יופה יצחק ברודסקי אנדריי מרקוב גריגורי קוזינצב לב ברג ארקדי רילוב וסילי סולוביוב-סדוי אלכסנדר קופרין אלכסיי קרילוב קוזמה פטרוב-וודקין מיכאיל קוזמין מריה אוליאנובה (אנ') (אמו של ולדימיר איליץ' לנין) אגריפינה ואגאנובה ניקולאי קוסטומרוב מאריס יאנסונס איסאק שוורץ מדיה וקבצים בנושא ליטרטורסקיה מוסטקי בוויקישיתוף
ווזניאק

ווֹזניאק (בפולנית: Woźniak) הוא שם משפחה פולני נפוץ, ב-2009 היה השם העשירי בשכיחותו בפולין. האם התכוונתם ל... אלכסנדרה ווזניאק (אנ') - טניסאית קנדית ירוסלב ווז'ניאק – אמן צ'כי מקס ווזניאק – כדורגלן ומאמן כדורגל יהודי-פולני סטיב ווזניאק – מחלוצי מהפכת המחשוב האישי וממייסדי אפל
צ'והיי (משקה)

המשקה צ'והיי (ביפנית: チューハイ או 酎ハイ) הוא משקה אלכוהולי שמקורו ביפן. צ'והיי מסורתי עשוי משוצ'ו שעורה ומים מוגזים בטעם לימון, אבל כמה גרסאות מסחריות מודרניות משתמשות בוודקה במקום שוצ'ו, וחברות המשקאות גיוונו למגוון טעמים, כולל ליים, אשכולית, תפוח, תפוז, אננס, ענבים, ענבי קיוהו, קיווי, אומה, יוזו, ליצ'י, אפרסק, שמנת מתוקה, תותים וקרם סודה. תכולת האלכוהול של צ'והיי הנמכר בברים ובמסעדות יכולה להיות נמוכה למדי, מה שמאפשר לאלה עם סובלנות נמוכה לאלכוהול לשתות בבטחה. עם זאת, צ'והיי משומר יכול להיות בעל רמות גבוהות יותר של אלכוהול, והוא נמכר לעיתים קרובות בחנויות נוחות ובמכונות אוטומטיות. אף על פי שכמות האלכוהול משתנה (בדרך כלל מתחילה ב-3%), צ'והיי משומר מכיל פחות מ-10% אלכוהול ביפן, מכיוון שכל דבר גבוה יותר גורם לשיעור מס גבוה יותר. צ'והיי מוגש בכוסות גבוהות או ספלים כמשקאות ליחידים, מה שהופך אותו לפחות חברתי ממשקאות בר יפניים מסורתיים אחרים כמו סאקה, בירה או ויסקי, שניתן לחלוק על ידי מזיגת מנות מבקבוק גדול. לעיתים מוגש גם nama chūhai טרי (生酎ハイ), הכולל מיץ סחוט טרי. במקרים מסוימים האורחים סוחטים את המיץ שלהם בעצמם. בשל תכולת הסוכר הגבוהה, מספר הקלוריות בכל בקבוק יכול להיות גבוה למדי בהשוואה למשקאות אלכוהוליים אחרים. במרץ 2018, קוקה-קולה הודיעה שהיא תתחיל למכור מוצר צ'והיי ביפן בשם Lemon-dou. מדיה וקבצים בנושא צ'והיי בוויקישיתוף Gordenker, Alice, "What is Chuhai and Why does Alcohol Content Vary Depending on Flavor?", Japanese Food Guide Lewis, Leo (6 במרץ 2018). "Coca-Cola to launch alcoholic drink in Japan". Financial Times. ארכיון מ-2022-12-11. נבדק ב-2018-03-07. In answer to a question about what new products he anticipates bringing to market in 2018, Mr Garduño is quoted as saying that the company will experiment with a product in a category known in Japan as Chu-Hi — “a canned drink that includes alcohol”, traditionally made, he adds, from a distilled beverage called shochu, sparkling water and flavouring. {{cite news}}: (עזרה) Pham, Sherisse (7 במרץ 2018). "Coke is launching an alcoholic drink in Japan". CNNMoney. נבדק ב-16 באפריל 2018. {{cite web}}: (עזרה)
מרי בונו

מרי בונו (באנגלית: Mary Bono; נולדה ב-24 באוקטובר 1964) היא פוליטיקאית אמריקאית, שכיהנה כחברת בית הנבחרים של ארצות הברית מטעם מחוזות הקונגרס ה-44 וה-45 של מדינת קליפורניה בין השנים 1998–2013. בונו נולדה בשם מרי ויטאקר בקליבלנד שבאוהיו, בתם של קארן לי (לבית טיילור), כימאית, וד"ר קליי וסטרפילד ויטאקר, רופא ויוצא מלחמת העולם השנייה. ב-1963 עברה המשפחה לדרום פסדינה שבקליפורניה. בשנת 1979 השלימה את לימודיה התיכוניים בתיכון סאות' פסדינה, ולאחר מכן השלימה באוניברסיטת דרום קליפורניה לימודי תואר ראשון בהיסטוריית האומנות. בצעירותה הייתה בונו מתעמלת, ובשנות העשרים לחייה עבדה כמוזגת. בשנת 1986 נישאה ויטאקר למוזיקאי והפוליטיקאי סוני בונו, והשניים עברו לפאלם ספרינגס. בונו כיהן שם כראש העירייה מ-1988 עד 1992, וב-1994 נבחר אל בית הנבחרים של ארצות הברית. ב-5 בינואר 1998, בעודו מכהן בבית הנבחרים, נהרג בתאונת סקי והותיר אחריו מושב לא מאויש בקונגרס – אליו תיבחר בעתיד אלמנתו הטרייה. ב-1998 זכתה בונו במועמדות המפלגה הרפובליקנית לייצוג מחוז הקונגרס ה-44 של קליפורניה בבית הנבחרים האמריקאי בבחירות מיוחדות שהתקיימו בעקבות מותו של בעלה. היא נבחרה לקונגרס ב-7 באפריל אותה שנה, וב-3 בנובמבר נבחרה לתקופת כהונה מלאה בת שנתיים. באותה שנה, לקראת הליכי ההדחה של הנשיא ביל קלינטון, צורפה בונו בידי ההנהגה הרפובליקנית אל ועדת המשפט של בית הנבחרים, ובכך נהפכה לאישה הרפובליקנית היחידה בוועדה במהלך משפט ההדחה של קלינטון. בונו הצביעה לפי הנחיות סיעתה בכל ארבע ההצבעות להדחה הן בוועדה והן במליאת בית הנבחרים, על אף שרפובליקנים מתונים אחרים הצביעו נגד סעיפים אחדים בכתב האישום של קלינטון. נוכחותה של בונו בוועדת המשפט הגדילה את חשיפתה הלאומית לציבור האמריקאי. בונו כיהנה בקונגרס במשך 15 שנה. בדצמבר 2010 נמנתה בין המחוקקים הרפובליקנים הבודדים שהצביעו בעד ביטול מדיניות אל תשאל, אל תספר שהונהגה בכוחות המזוינים של ארצות הברית. בשנת 2011, הצעת החוק שלה "H.R. 2715", נחתמה כחוק בתמיכה דו-מפלגתית לתיקון חוק שיפור בטיחות מוצרי הצרכן משנת 2008. לאחר מפקד האוכלוסין של ארצות הברית ב-2010 נעשה מחוז הקונגרס של בונו היספני וליברלי יותר, ומוספר מחדש כמחוז הקונגרס ה-36. בבחיות האמצע באותה שנה הפסידה לראול רואיז, מועמד המפלגה הדמוקרטית, וגרפה 47.1% מהקולות לעומת 53 האחוזים שגרף רואיז. בדצמבר 2007 נישאה בשנית לחבר הקונגרס קוני מאק הרביעי מפלורידה. השניים התגרשו בשנת 2013. ב-2015 נישאה בשלישית לאסטרונאוט סטפן אוסוולד. ב-2018, בעקבות פרשת ההתעללות המינית (אנ') באוניברסיטת המדינה של מישיגן, מונתה לנשיאת איגוד ההתעמלות האמריקאי. ימים ספורים לאחר מכן ניצבה בפני ביקורת ציבורית נוקבת מצד האלופות האולימפיות סימון ביילס ואלי רייזמן לאחר שהתגלה כי עבדה במשרד עורכי הדין שייצג את לארי נאסר, שעמד במרכז הפרשה ועליו הוטלו 300 שנים בכלא משהורשע בהתעללות מינית במתעמלות, והיא התפטרה בעקבות כך. מדיה וקבצים בנושא מרי בונו בוויקישיתוף מרי בונו, באתר המדריך הביוגרפי של הקונגרס של ארצות הברית (באנגלית) מרי בונו, ברשת החברתית אקס (טוויטר) ארה"ב: חברת הקונגרס מארי בונו נישאה לחבר הקונגרס קוני מאק, באתר ynet, 17 בדצמבר 2007 ספורט, בגלל ביילס ורייזמן: נשיאת איגוד ההתעמלות התפטרה, באתר ynet, 17 באוקטובר 2018
דוד שושן

דוד שושן (נולד ב-3 ביולי 1959) הוא ישראלי שבנעוריו גילם את הדמות "מיקו" בסרט "צ'רלי וחצי" משנת 1974. שושן גדל בירוחם. בשנת 1973, כשהיה בן 13, רואיין לכתבה עיתונאית על ירוחם. בועז דוידזון, במאי "צ'רלי וחצי", צפה בה והזמין את שושן לאודישן לתפקיד הנער מיקו, חברו הטוב של גיבור הסרט צ'רלי, ושושן נבחר לתפקיד. הסרט "צ'רלי וחצי" עלה לאקרנים בשנת 1974 והוא בין הסרטים הישראליים הנצפים ביותר בישראל. משפטים מהסרט בסצנות בהשתתפותו של מיקו הפכו לביטויים מוכרים. שושן העיד ש"גילם את עצמו" מבחינת הסלנג והמבטא, שהיו מאפייניו האותנטיים. מבקרי הסרטים יצחק בן נר ונתן גרוס שיבחו את שושן וכתבו כי הוא וברקן "גנבו את ההצגה". לפי חוקרות הקולנוע יעל מונק ונורית גרץ, דמותו השולית של מיקו מייצגת חתרנות, מי שמנגנוני החיברות המוסדיים שכחו אותו, והוא גדל על הפרת האתוס של הפרחח צ'רלי, עד שלבסוף למד את הלקח ועזב את הארץ. שושן דחה הצעה להשתתף בסרט "יהיה טוב סלומוניקו" מ-1975. הוא נשאר להתגורר בירוחם, והתפרנס כנהג משאית. נישא לאבלין ולהם שבעה ילדים. בשנת 2014 תבע את חברת מקדונלד'ס לאחר שהשתמשה באחת מהפרסומות שלה בקטע מהסרט בו הוא מופיע. התביעה הסתיימה בפשרה ובפיצוי כספי. שושן יחד עם רועי ברקן בנו של יהודה בארקן, קידמו את הקרנת הצפייה המחודשת של הסרט של הסרט "צ'רלי וחצי" בקולנוע באיכות משופרת, לרגל 50 שנה לסרט. השקת הפרויקט של הצגת הסרט מחדש הוצגה בקולנוע ב-9 ביוני 2024 בסינמה סיטי, ובהמשך בכל הארץ. דוד שושן, במיזם "אישים" לתיעוד היצירה הישראלית דוד שושן, במסד הנתונים הקולנועיים IMDb (באנגלית) דוד שושן, באתר "אידיבי", מאגר הידע העברי לקולנוע ישראלי ועולמי דוד שושן, באתר ספר הקולנוע הישראלי דוד שושן, במסד הנתונים הקולנועיים KinoPoisk (ברוסית) טלילה בן זכאי, כוכב נמצא על שפת הים, מעריב, 7 בספטמבר 1973 ספי קצב, ‏מיקו עצבני, באתר ‏מאקו‏, 7 בפברואר 2014 ציטוטים של דוד שושן בסרט צ'רלי וחצי בדמותו של "מיקו" ספי קצב, ‏מיקו עצבני, באתר ‏מאקו‏, 7 בפברואר 2014 יצחק בן נר, סרטי השבוע, על המשמר, 1 בנובמבר 1974 נתן גרוס, בקולנוע, על המשמר, 20 בספטמבר 1974 במבט לאחור: קריאה חוזרת בקולנוע הישראלי 1990-1948, האוניברסיטה הפתוחה, 2015 מיקו נפרד מצ'רלי, באתר www.b7net.co.il רן בוקר, מיקו לא מתעסק: פשרה על הפרסומת של "צ'רלי וחצי", באתר ynet, 10 במרץ 2014 ערך זה הוא קצרמר בנושא שחקנים. אתם מוזמנים לתרום לוויקיפדיה ולהרחיב אותו.
נכל

נִכַּל (באכדית: Nikkal, וכך גם בחורית, חתית ואוגריתית) או נִכַּל ואִב (באוגריתית: 𐎐𐎋𐎍𐎟𐎆𐎛𐎁) היא אלה בפנתאונים קדומים בסהר הפורה, אשת אל הירח. מקור השם "נִכַּל" הוא בשם אלת הירח השומרית NIN.GAL (אנ') (במשמעות "הגבירה הגדולה"), במעתק הג' לכ' ובהידמות הנ' לכ' העוקבת. באוגריתית מופיעה האלה לעיתים בצורת שם כפול, נכל־ואִב; משמעות המלה "אִב" איננה ודאית, אך סביר שנובעת מהמלה "יב"/"הב" (בחילופי י־ה־א), פיל או ביתר דיוק שן הפיל הלבנה, שנהב – הדומה לסהר הירח במולדו. סברות אחרות מקשרות את "אִב" ל"אִבּוֹ" (איוב, ח', י"ב), "אִבֵּי הנחל" (שיר השירים, ו', י"א) או "אִנְבֵּה" (דניאל, ד', י"ח) במקרא, או למלה ebbu ("טהורים"). בשירה האוגריתית מופיעה נכל ואִב בשיר חתונת ירח ונכל, בו מבקש האל ירח מחֿרחֿב (אנ') מלך הקיץ את בתו נכל לאישה, ולאחר שמתעקש על כנות כוונותיו ומשלם את המוהר, נושא אותה בחגיגה ובברכת הכושרות, ונכל הרה. בכתבי אוגרית מופיעה נכל בסמיכות לאל ירח בלוחות פולחניים כאלה המקבלת קרבנות; וכן מופיעה במזמורים החוריים מאוגרית. אל ירח חתונת נכל וירח המזמורים החוריים מאוגרית עם דגש חזק בכ', המורה על הכפלת העיצור כך קרה גם עם מלה השומרית E.GAL, שנעתקה לאכדית כ־ēkallu (ובעברית "היכל") Annette Zgoll, "Ningal. A. I. In mesopotamien", Reallexikon der Assyriologie, 1998, p. 352 צבי ושפרה רין, עלילות האלים, ענבל, 1996, עמ' 427 KTU2 1.41, 1.87, 1.106 Marcelle Duchesne-Guillemin, A Hurrian Musical Score from Ugarit: The Discovery of Mesopotamian Music, Undena Publications, 1984, עמ' 14, 16 ערך זה הוא קצרמר בנושא מיתולוגיה ובנושא המזרח התיכון. אתם מוזמנים לתרום לוויקיפדיה ולהרחיב אותו.